*Projekts*

LATVIJAS REPUBLIKAS MINISTRU KABINETS

2019. gada\_\_\_.\_\_\_\_\_\_\_\_\_ Noteikumi Nr.\_\_

Rīgā (prot. Nr.\_\_\_ \_\_\_.§)

**Valsts ieņēmumu dienesta ierēdņu (darbinieku) dienesta šaujamieroču glabāšanas un nēsāšanas noteikumi**

*Izdoti saskaņā ar likuma*

*"*[*Par Valsts ieņēmumu dienestu*](https://likumi.lv/ta/id/59902-par-valsts-ienemumu-dienestu)*" 16.2panta otro daļu*

*un 16.6panta trešās daļas 5.1punktu*

1. Noteikumi nosaka Valsts ieņēmumu dienesta nodokļu un muitas policijas un Valsts ieņēmumu dienesta Iekšējās drošības pārvaldes ierēdņu (darbinieku) (turpmāk – ierēdņu (darbinieku)) rīcībā esošo dienesta šaujamieroču glabāšanas un nēsāšanas kārtību.

2. Ierēdnim (darbiniekam) atļauts glabāt un nēsāt šādu dienesta šaujamieroci:

2.1. pusautomātisko vai atkārtotas darbības īsstobra šaujamieroci;

2.2. pusautomātiskie garstobra šaujamieroči, kuru munīcijai ir apmales kapsele un kuru patrontelpas un magazīnas kopējā ietilpība var būt lielāka par trim patronām, kā arī pusautomātiskie garstobra šaujamieroči, kuru munīcijai ir centrālā kapsele un kuru patrontelpas un magazīnas kopējā ietilpība ir lielāka par trim patronām, bet mazāka par 12 patronām;

2.3. automātisko šaujamieroci.

3. Ierēdnis (darbinieks) var uzsākt izsniegtā dienesta šaujamieroča nēsāšanu un nodrošina tā glabāšanu atbilstoši šiem noteikumiem pēc Valsts ieņēmumu dienesta ģenerāldirektora rīkojuma par dienesta šaujamieroča izsniegšanu ierēdnim (darbiniekam), kas pieņemts pēc Valsts ieņēmumu dienesta šaujamieroču izsniegšanas komisijas atzinuma izvērtēšanas.

4. Dienesta šaujamieroci un munīciju nēsā, tikai pildot dienesta pienākumus, un glabā tā, lai nepieļautu šaujamieroča un munīcijas nokļūšanu citu personu rīcībā. Šo noteikumu 2.1.un 2.2.apakšpunktā noteikto šaujamieroci glabā Valsts ieņēmumu dienesta īpaši aprīkotā ieroču un munīcijas glabātuvē, vai citā dienesta šaujamieroča atļaujā norādītajā vietā, nodrošinot tādus glabāšanas apstākļus, lai nepieļautu šaujamieroča un munīcijas nokļūšanu citu personu rīcībā. Šo noteikumu 2.3.apakšpunktā noteikto šaujamieroci glabā tikai Valsts ieņēmumu dienesta īpaši aprīkotā ieroču un munīcijas glabātuvē. Dodoties atvaļinājumā vai komandējumā, kas saistīts ar izbraukšanu ārpus Latvijas Republikas, ierēdnis (darbinieks) šo noteikumu 2.1. un 2.2.apakšpunktā noteikto dienesta šaujamieroci un munīciju nodod Valsts ieņēmumu dienesta atbildīgai par šaujamieroču glabāšanu personai glabāšanai īpaši aprīkotā ieroču un munīcijas glabātuvē vai glabā dienesta šaujamieroča atļaujā norādītajā vietā, nodrošinot tādus glabāšanas apstākļus, lai nepieļautu šaujamieroča un munīcijas nokļūšanu citu personu rīcībā.

5. Kārtību, kādā dienesta šaujamieroci un munīciju saņem un nodod glabāšanai īpaši aprīkotā ieroču un munīcijas glabātuvē, nosaka Valsts ieņēmumu dienesta ģenerāldirektors.

6. Ierēdnis (darbinieks), kuram ir izsniegts dienesta šaujamierocis, novērš visus no viņa atkarīgus apstākļus, kas var veicināt dienesta šaujamieroča nozagšanu, nolaupīšanu vai citādu nokļūšanu citu personu rīcībā.

7. Dienesta šaujamieroci aizliegts nodot citai personai, izņemot šo noteikumu 4.punktā noteikto gadījumu un gadījumu, ja ierēdnis (darbinieks) apmeklē vietu, kurā normatīvajos aktos noteiktajā kārtībā ir ierobežota šaujamieroču nēsāšana un ierocis nododams glabāšanai īpaši noteiktā vietā.

8. Nododot dienesta šaujamieroci šo noteikumu 4. un 7.punktā noteiktajā gadījumā, ierēdnis (darbinieks) ievēro drošības prasības, lai nepieļautu neparedzētu šāvienu un nenodarītu kaitējumu sev vai citām personām un mantai.

9. Ierēdnis (darbinieks) šo noteikumu 2.1.apakšpunktā noteikto šaujamieroci un munīciju nēsā makstī (speciālā kabatā) vai somā, no kuras tie nevar izkrist. Šaujamieroci un munīciju nēsā, nepievēršot citu personu uzmanību.

10. Ierēdnis (darbinieks), pildot dienesta pienākumus formas tērpā, dienesta šaujamieroci var nēsāt atklātā veidā (šo noteikumu 2.1.apakšpunktā noteikto šaujamieroci – makstī).

11. Šo noteikumu 2.2. un 2.3.apakšpunktā noteiktos šaujamieročus ierēdnis (darbinieks) nēsā, tikai pildot dienesta pienākumus formas tērpā.

12. Nēsāšanas laikā dienesta šaujamierocis var būt pielādēts (magazīna ar munīciju ievietota šaujamierocī, patrontelpā nav munīcijas).

13. Aizliegts nēsāt dienesta šaujamieroci un munīciju, ja ierēdnis (darbinieks) ir alkohola, narkotisko vai toksisko vielu reibumā.

14. Aizliegts nēsāt, dienesta šaujamieroci un munīciju, ja ierēdnim (darbiniekam) nav līdzi attiecīgas Valsts ieņēmumu dienesta šaujamieroča atļaujas.

15. Dienesta šaujamieroci glabā izlādētu.

16. Dienesta šaujamieroci un munīciju šaujamieroča atļaujā norādītājā vietā glabā slēgtā seifā vai metāla skapī (metāla kastē), nodrošinot tādus glabāšanas apstākļus, lai nepieļautu šaujamieroča un munīcijas nokļūšanu citu personu rīcībā.

17. Seifa vai metāla skapja (metāla kastes) sienu biezums nav mazāks par 2,5 mm, un tas aizslēdzams ar drošu slēdzeni, kuras atslēga ir pieejama tikai šim ierēdnim (darbiniekam) (seifa vai metāla skapja lietotājam). Seifam vai metāla skapim (metāla kastei) nodrošina tādus glabāšanas apstākļus, lai nepieļautu tā nokļūšanu citas personas rīcībā.

18. Atzīt par spēku zaudējušiem Ministru kabineta 2006.gada 31.janvāra noteikumus Nr.83 “Valsts ieņēmumu dienesta finanšu policijas ierēdņu (darbinieku) dienesta šaujamieroču glabāšanas un nēsāšanas noteikumi” (Latvijas Vēstnesis, 2006, 21. nr.).

Ministru prezidents Arturs Krišjānis Kariņš

Finanšu ministrs Jānis Reirs